钦定古今图书集成/方舆汇编/边裔典/第095卷 > 《安南志序》阙名
## 钦定古今图书集成/方舆汇编/边裔典/第095卷 > 《安南志序》阙名

安南介在粤东、西及滇南之间，粤东、滇南由海道入，
而粤西由陆道入，故颁朔传檄，以及上表进贡，举由
粤西，其地形便也。明正、嘉中，安南黎、莫二彝互相雄
据，争欲得中国之典为重，而中国亦察其情形，随宜
应之，第羁縻弗绝耳。迨莫氏中微，黎氏复兴，旁观之
议，几于盈庭。大都英锐之士，以汉、唐郡县为名，必乘
鹬蚌之势，而清涨海之尘。老成之臣，惕宋、元之遗辙，
皆欲以彝治彝，如嘉靖故事。今昔之情，不甚相远。《传》
曰：“上者因之，其次整齐之，最下者与之争。西京之时，
宽其文网而因其习俗，故其民安。东京之时，导以礼
法而恐以兵威，故其民疑。”至汉之季，而吏病民，民亦
病吏，几不可收拾矣。唐宋而后，尤有甚焉。墨吏利其
山泽之赀，以安南为奇货，赭山而冶，竭泽而渔，虎狼
之性，反噬随之。其号为强有力者，喜以功名自树。今
日召募，明日征输，馘首未闻，而捉衿立见。元姑无论，
西汉时，交州置官，为刺史者一，为郡守者二，邑令不
数。明则列为三司，分为十七府，州县且以百计，而又
镇以中官。彼其人岂皆饮冰茹蘗，匪躬之故乎？闻之
掌故，若参政冯贵已有墨声，而中官《马骐》尤甚。初政
若斯，后将安极？宜乎交人之屡叛也。昔合浦郡多墨
吏，珠移之交；孟尝为郡，去珠复还。嗟夫，今之世，安能
尽得若人，布之南交，令彝人不敢轻中夏哉！